2016 m. Lietuvos jaunučių sporto žaidynėse iškovota III – oji vieta

Lapkričio 21 d. konferencijų centre ,,Karolina‘‘, Vilniuje įvyko 2016 m. Lietuvos sporto vilčių ir jaunučių sporto žaidynių nugalėtojų apdovanojimas, į kurį vyko Pagėgių savivaldybės meno ir sporto mokyklos direktorė Evelina Norkienė, sporto skyriaus koordinatorė Alvyra Jankantienė bei laisvųjų imtynių treneris Antanas Merkevičius.

Lietuvos sporto vilčių žaidynės – tai nestrateginių bei netradicinių sporto šakų žaidynės, kuriose Pagėgių sportininkai nedalyvavo.

Lietuvos jaunių ir jaunučių sporto žaidynės rengiamos jau 23 m. Šiuo projektu siekiama populiarinti strategines sporto šakas, skatinti vaikų bei jaunimo fizinį aktyvumą, suteikti naujas galimybes visiems, besidomintiems sportu, o taip pat padėti Lietuvos treneriams surasti sporto talentus. Žaidynes rengia Lietuvos sporto federacijų sąjunga (LSFS), vienijanti 80 sporto federacijų. Šių metų žaidynėse dalyvavo beveik 25 tūkstančiai vaikų, jos vyko balandžio – spalio mėnesiais įvairiuose Lietuvos miestuose.

Visi Lietuvos miestai, rajonai bei savivaldybės buvo suskirstytos į 6 grupes pagal mokinių skaičių. Pagėgių savivaldybė priklausė 6 grupei, kurioje buvo 13 rajonų ir savivaldybių: Molėtų, Visagino, Alytaus, Širvintų, Palangos, Zarasų, Kazlų Rūdos, Ignalinos, Kalvarijos, Pagėgių, Rietavo, Birštono, Neringos. Šioje grupėje I vietą iškovojo Palanga, II – Visaginas,

III – Pagėgiai. Apdovanojimus konferencijų salėje teikė Lietuvos tautinio olimpinio komiteto prezidentė Daina Gudzinevičiūtė bei LSFS prezidentas Rimantas Kveselaitis. Pagėgiškiams buvo įteikta III –iosios vietos taurė bei diplomas.

Žaidynių metu pagėgiškiai surinko 3187,44 taškus. Daugiausiai taškų gavo imtyninkai (treneris Antanas Merkevičius) - 1077, nuo jų mažai atsiliko lengvaatlečiai (trenerė Alvyra Jankantienė) – 1000 taškų, krepšininkai (treneris Ervinas Kuncaitis) surinko 450 taškus, tinklininkai (treneris Antanas Musvydas) – 438, futbolistai (treneris Darius Stažys) – 222.

2015 m. jaunių žaidynėse pagėgiškiai buvo antri. III – ioji vieta žaidynėse iškovota jau penktąjį kartą – tai rodo profesionalų, nuoseklų ir sistemingą mokyklos trenerių ir sportininkų darbą. Ačiū jiems už meilę sportui ir Pagėgių vardo garsinimą.

Evelina Norkienė

Pagėgių meno ir sporto mokyklos direktorė